ԵՐԵՎԱՆ, 10 ՀՈՒԼԻՍԻ, ԱՐՄԵՆՊՐԵՍ: «Ոսկանապատ»-ը պատերազմ է հայտարարել Ադրբեջանի և Թուրքիայի հակահայկական քարոզչության դեմ: Կազմակերպությունն այսուհետ համակարգված պայքար է մղելու հակահայկական քարոզչության դեմ` ամենուր և անընդհատ հետևողականորեն հետևելով հայ ժողովրդին զրպարտող գործիչներին, ստուգելով նրանց ֆինանսական և գիտական ​​գործունեությունը, ուսումնասիրելով նրանց համբավը վարկաբեկող հարաբերությունները և կապերը: Հավաքված բոլոր նյութերը` փաստաթղթեր, լուսանկարներ, տեսանյութեր և այլն, կհրապարակվեն մամուլում, ինչպես նաև անհրաժեշտության դեպքում կարող են փոխանցվել այդ գործիչների երկրների իրավապահ մարմիններին: Այս մասին, «Արմենպրես»-ի հաղորդմամբ, նշվում «Ոսկանապատ» վերլուծական պորտալում հրապարակված հոդվածում, ուր ներկայացնվում են նաև կազմակերպության մարտավարարությունները և նպատակները հակահայկական քարոզչության դեմ: «Ադրբեջանն ու Թուրքիան նպատակաուղղված պայքար են մղում արատավորելու հայ ժողովրդի` բազմաթիվ սերունդներ ի վեր վաստակած բարի անունը: Այդ քաղաքականությունն այնպիսի չափերի է հասել, որ արդեն սպառնում է Հայաստանի Հանրապետության և Արցախի Հանրապետության ազգային անվտանգությանը: Բաքվում և Անկարայում քաջ գիտակցում են, որ ինչ-որ «օղլու» վերջավորությամբ անվան տակ ստորագրված հակահայկական պնդումներն այնքան էլ հավաստի չեն և լուրջ չեն ընդունվում, ուստի նրանք դիմել են կոռումպացված ոչ թյուրք պաշտոնյաների ծառայություններին, որոնք պատրաստ են անել ամեն ինչ` 30 կտոր արծաթի համար»,- նշվում է հոդվածում: